**เอกสารรับฟังความคิดเห็น**

**การปรับปรุงหลักเกณฑ์เกี่ยวกับวาระการดำรงตำแหน่งของคณะอนุกรรมการของตลาดสัญญาซื้อขายล่วงหน้า**

เปิดรับฟังความคิดเห็นวันที่ 21 เมษายน 2563

ถึงวันที่ 30 เมษายน 2563

# ส่วนที่ 1: ที่มา

 บริษัท ตลาดสัญญาซื้อขายล่วงหน้า (ประเทศไทย) จำกัด (มหาชน) (“**ตลาดสัญญาซื้อขายล่วงหน้า**”)
มีการกำหนดหลักเกณฑ์เกี่ยวกับคณะอนุกรรมการไว้ในข้อบังคับของตลาดสัญญาซื้อขายล่วงหน้า ดังนี้

 1) คณะอนุกรรมการวินัย

 ตามหลักเกณฑ์ 802 ของข้อบังคับของตลาดสัญญาซื้อขายล่วงหน้า หมวด 800 การพิจารณาความผิดและการลงโทษทางวินัย ลงวันที่ 24 กุมภาพันธ์ 2549 ได้กำหนดให้คณะอนุกรรมการวินัยเป็นผู้ทำหน้าที่พิจารณาความผิดของบุคคลที่ฝ่าฝืนหรือมีส่วนเกี่ยวข้องในการฝ่าฝืนข้อกำหนดของตลาดสัญญาซื้อขายล่วงหน้าและ
มีอำนาจลงโทษบุคคลดังกล่าวได้ ซึ่งองค์ประกอบของคณะอนุกรรมการวินัย ประกอบด้วยอนุกรรมการวินัยจำนวน 5 คน โดยในจำนวนนี้อย่างน้อยต้องเป็นกรรมการของตลาดสัญญาซื้อขายล่วงหน้า 1 คน ผู้ทรงคุณวุฒิและ/หรือมีประสบการณ์สูงด้านธุรกิจสัญญาซื้อขายล่วงหน้า 1 คน ผู้เชี่ยวชาญด้านกฎหมาย 1 คน และผู้จัดการหรือผู้ที่ได้รับมอบหมายจากผู้จัดการ 1 คน ทั้งนี้ นอกจากผู้จัดการหรือผู้ที่ได้รับมอบหมายจากผู้จัดการตลาดสัญญาซื้อขายล่วงหน้า ให้อนุกรรมการวินัยมีวาระการดำรงตำแหน่งคราวละ 2 ปีและดำรงติดต่อกันไม่เกิน 2 วาระ

 2) คณะอนุกรรมการกองทุนคุ้มครองผู้ลงทุนในสัญญาซื้อขายล่วงหน้า (Derivatives Investor Protection Fund: DIPF)

 ตามหลักเกณฑ์ 1105 ของข้อบังคับของตลาดสัญญาซื้อขายล่วงหน้า หมวด 1100 กองทุนคุ้มครอง
ผู้ลงทุนในสัญญาซื้อขายล่วงหน้า ลงวันที่ 14 พฤศจิกายน 2555  ได้กำหนดให้คณะอนุกรรมการ DIPF มีอำนาจหน้าที่กำหนดนโยบายการลงทุนในทรัพย์สินของกองทุน พิจารณาและเสนอความเห็นในการจ่ายชดเชยทรัพย์สินเพื่อให้ความคุ้มครองแก่ผู้ลงทุน สนับสนุนให้เกิดความมั่นใจแก่ผู้ลงทุนที่ซื้อขายสัญญาซื้อขายล่วงหน้าในตลาดสัญญาซื้อขายล่วงหน้า และดำเนินการอื่นใดตามที่ได้รับมอบหมายจากคณะกรรมการตลาดสัญญาซื้อขายล่วงหน้า ซึ่งองค์ประกอบคณะอนุกรรมการ DIPF มีจำนวนอย่างน้อย 6 คน ประกอบด้วยบุคคลที่มีคุณสมบัติตามหลักเกณฑ์ที่ตลาดสัญญาซื้อขายล่วงหน้ากำหนด โดยอย่างน้อย 2 คน ต้องมาจากกรรมการตลาดสัญญาซื้อขายล่วงหน้าและกรรมการตลาดหลักทรัพย์แห่งประเทศไทย และอย่างน้อย 1 คนต้องมาจากกรรมการที่มาจากการเลือกตั้งจากสมาชิกกองทุนตามหลักเกณฑ์ที่ตลาดสัญญาซื้อขายล่วงหน้ากำหนด ทั้งนี้ อนุกรรมการ DIPF มีวาระการดำรงตำแหน่งคราวละ 2 ปี ยกเว้นอนุกรรมการที่เป็นกรรมการตลาดสัญญาซื้อขายล่วงหน้าและกรรมการตลาดหลักทรัพย์แห่งประเทศไทยให้มีวาระการดำรงตำแหน่งคราวละ 1 ปี

และเพื่อให้การดำเนินงานของตลาดสัญญาซื้อขายล่วงหน้าในส่วนที่เกี่ยวข้องกับการกำหนดวาระการดำรงตำแหน่งคณะอนุกรรมการเป็นไปตามหลักธรรมาภิบาลที่ดีซึ่งคำนึงถึงความเป็นอิสระและไม่ก่อให้เกิดความขัดแย้งทางผลประโยชน์ รวมทั้งเพิ่มโอกาสให้มีการแต่งตั้งบุคลากรใหม่ ๆ ที่มีความรู้ความสามารถเข้ามาทำหน้าที่อนุกรรมการกองทุน รวมถึงมีแนวทางดำเนินงานเป็นไปในทิศทางเดียวกับการดำเนินงานของกลุ่มตลาดหลักทรัพย์แห่งประเทศไทย ตลาดสัญญาซื้อขายล่วงหน้าจึงเห็นควรปรับปรุงวาระการดำรงตำแหน่งของอนุกรรมการวินัยจากเดิมที่กำหนดไว้ 2 ปี เป็น 3 ปี และเสนอให้มีการจำกัดวาระการดำรงตำแหน่งของอนุกรรมการ DIPF ให้ดำรงตำแหน่งติดต่อกันไม่เกิน 2 วาระ ไม่รวมถึงผู้จัดการตลาดสัญญาซื้อขายล่วงหน้า
ผู้ที่ได้รับมอบหมายจากผู้จัดการตลาดสัญญาซื้อขายล่วงหน้า และผู้บริหารตลาดหลักทรัพย์ฯ

ในครั้งนี้ ตลาดสัญญาซื้อขายล่วงหน้าขอรับทราบความคิดเห็นจากผู้ที่เกี่ยวข้อง เพื่อให้ได้ข้อมูลซึ่งจะเป็นประโยชน์ต่อตลาดทุน โดยท่านสามารถให้ความเห็นหรือข้อเสนอแนะเพิ่มเติมต่อตลาดสัญญาซื้อขายล่วงหน้า ภายในวันที่ 30 เมษายน 2563 ทั้งนี้ หากมีข้อสงสัยเพิ่มเติม สามารถติดต่อสอบถามได้ที่
ฝ่ายกฎหมาย (สุพรรษา / อวัสดา) โทรศัพท์ 02-009-9953,9956 หรือ E-mail : LegalDepartment@set.or.th

# ส่วนที่ 2: การปรับปรุงข้อกำหนดที่เกี่ยวข้อง

รายละเอียดของการปรับปรุงแก้ไขข้อบังคับตลาดสัญญาซื้อขายล่วงหน้าที่เกี่ยวข้องพร้อมเหตุผลในแต่ละประเด็น ดังนี้

| **หลักเกณฑ์ปัจจุบัน** | **หลักเกณฑ์ที่เสนอแก้ไข** | **เหตุผล** |
| --- | --- | --- |
| **(1) คณะอนุกรรมการวินัย**กำหนดวาระการดำรงตำแหน่งคราวละ 2 ปี  | ขยายระยะเวลาการดำรงตำแหน่ง จากคราวละ 2 ปี เป็นคราวละ 3 ปี | เพื่อแก้ไขปัญหาการขาดแคลนบุคลากรที่มีประสบการณ์ ความรู้และความเชี่ยวชาญในด้านธุรกิจสัญญาซื้อขายล่วงหน้า อีกทั้งการกำหนดวาระการดำรงตำแหน่ง 3 ปี เพื่อให้สอดคล้องเป็นไปในแนวทางเดียวกับการดำเนินงานของกลุ่มตลาดหลักทรัพย์แห่งประเทศไทย  |
| **(2) คณะอนุกรรมการ DIPF**กำหนดวาระการดำรงตำแหน่งคราวละ 2 ปี ยกเว้นอนุกรรมการที่เป็นกรรมการตลาดสัญญาซื้อขายล่วงหน้า และกรรมการตลาดหลักทรัพย์แห่งประเทศไทย ให้มีวาระการดำรงตำแหน่งคราวละ 1 ปี | ขยายระยะเวลาการดำรงตำแหน่ง เป็นคราวละ 3 ปีและจำกัดวาระการดำรงตำแหน่งโดยให้ดำรงตำแหน่งติดต่อกันไม่เกิน 2 วาระ (การจำกัดวาระการดำรงตำแหน่งข้างต้น ไม่รวมถึงผู้จัดการตลาดสัญญาซื้อขายล่วงหน้าผู้ที่ได้รับมอบหมายจากผู้จัดการตลาดสัญญาซื้อขายล่วงหน้า และผู้บริหารตลาดหลักทรัพย์แห่งประเทศไทย) | เพื่อให้เป็นไปตามหลักธรรมาภิบาลที่ดี รวมทั้งเพิ่มโอกาสให้มีการแต่งตั้งบุคลากรใหม่ ๆ ที่มีความรู้ความสามารถเข้ามาทำหน้าที่อนุกรรมการ DIPF |

# ส่วนที่ 3: แบบรับฟังความคิดเห็น

1. **ข้อมูลทั่วไป**

|  |  |
| --- | --- |
| ชื่อ-นามสกุล |  |
| บริษัท |  | (ชื่อย่อ |  ) |
| ตำแหน่ง |  |
| โทรศัพท์ |  |
| อีเมล์ |  |

 สถานะของผู้ให้ข้อคิดเห็น (ตอบได้มากกว่า 1 ข้อ)

|  |  |
| --- | --- |
| □ บริษัทจดทะเบียน | □ ที่ปรึกษาทางการเงิน |
| □ ที่ปรึกษากฎหมาย□ บริษัทหลักทรัพย์จัดการลงทุน | □ ผู้ลงทุน□ อื่นๆ (ระบุ)........................................ |

1. **ความคิดเห็น** (หากท่านเห็นด้วยเป็นอย่างอื่น หรือไม่เห็นด้วย โปรดระบุเหตุผล)

ท่านเห็นด้วยกับการปรับปรุงหลักเกณฑ์เกี่ยวกับวาระการดำรงตำแหน่งของคณะอนุกรรมการของตลาดสัญญาซื้อขายล่วงหน้า โดย

(1) ให้ขยายระยะเวลาการดำรงตำแหน่งของคณะอนุกรรมการวินัยจากคราวละ 2 ปี เป็นคราวละ 3 ปี และ

(2) ให้ขยายระยะเวลาการดำรงตำแหน่งของคณะอนุกรรมการ DIPF จากคราวละ 2 ปี เป็นคราวละ
 3 ปี และจำกัดวาระการดำรงตำแหน่งให้ดำรงตำแหน่งติดต่อกันได้ไม่เกิน 2 วาระ ไม่รวมถึงผู้จัดการตลาดสัญญาซื้อขายล่วงหน้า ผู้ที่ได้รับมอบหมายจากผู้จัดการตลาดสัญญาซื้อขายล่วงหน้า และผู้บริหารตลาดหลักทรัพย์ฯ ซึ่งมีตำแหน่งไม่น้อยกว่าผู้ช่วยผู้จัดการ หรือไม่

|  |  |
| --- | --- |
| □ เห็นด้วย |  |
| □ เห็นด้วย แต่รายละเอียดเป็นอย่างอื่น | (รายละเอียดและโปรดระบุเหตุผล) |
| □ ไม่เห็นด้วย | (รายละเอียดและโปรดระบุเหตุผล) |
| ข้อเสนอแนะอื่น :  |

**ข้อเสนอแนะอื่นๆ** …………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………

โปรดส่งความเห็นของท่านกลับมาที่ LegalDepartment@set.or.th ภายในวันที่ 30 เมษายน 2563 หรือหากท่านต้องการสอบถามข้อมูลเพิ่มเติม โปรดติดต่อฝ่ายกฎหมาย (สุพรรษา / อวัสดา) โทรศัพท์
02-009-9953, 9956

ตลาดสัญญาซื้อขายล่วงหน้าขอขอบพระคุณในความคิดเห็นและข้อเสนอแนะของท่านมา ณ โอกาสนี้